Na osnovu člana 38 stav 1 tačka 2 Zakona o lokalnoj samoupravi ("Službeni list CG", br. 2/18), člana 48 Statuta opštine Tuzi ("Službeni list CG - opštinski propisi", broj 24/19), Skupština opštine Tuzi, na sjednici održanoj dana 18.07.2019. godine, donijela je

ODLUKU

o naknadama odbornicima u Skupštini opštine Tuzi

Član 1

Ovom odlukom utvrđuju se uslovi i visina naknade i drugih primanja odbornika u Skupštini opštine Tuzi, u vezi sa vršenjem odborničke funkcije.

Član 2

Svi izrazi upotrijebljeni u ovoj odluci u muškom rodu podrazumijevaju iste takve izraze za fizička lica u ženskom rodu.

Član 3

Odbornici Skupštine opštine Tuzi imaju pravo na naknadu:

 - za vršenje odborničke funkcije-odbornički dodatak i

 - za sudjelovanje pri zaključivanju braka.

Član 4

Naknada iz člana 3 alineja 1 ove odluke utvrđuje se u mjesečnom iznosu u visini od 150,00 eura.

Naknada iz člana 3 alineja 2 ove odluke isplaćuje se za svaki dan sudjelovanja pri zaključivanju braka, u visini jedne dnevnice za službeno putovanje u zemlji.

Član 5

Naknada iz člana 3 alineja 1 ove odluke neće se isplaćivati u sljedećim slučajevima:

 1. nenajavljenog odsustva sa sjednice;

 2. bojkota rada Skupštine.

Naknada iz prethodnog stava tačka 1 i 2 neće se isplaćivati odbornicima za mjesec u kojem su odsustvovali sa sjednice, odnosno za mjesece trajanja bojkota - do ponovnog prisustva sjednicama Skupštine.

Član 6

Pravo na naknadu u visini jedne dnevnice za službeno putovanje u zemlji imaju članovi stalnih radnih tijela koja obrazuje Skupština opštine Tuzi a koji nijesu odbornici.

Naknada iz stava 1 ovog člana isplaćuje se za svaki dan prisustvovanja sjednici radnog tijela.

Član 7

Poslove u vezi isplate vrši organ nadležan za računovodstvene poslove, po nalogu sekretara Skupštine opštine Tuzi, na osnovu službene evidencije, najkasnije do 10 narednog mjeseca u odnosu na mjesec za koji se naknada isplaćuje.

Član 8

Danom stupanja na snagu ove odluke prestaje da važi Odluka o naknadama odbornicima u Skupštini opštine u okviru Glavnog grada- Tuzi ("Službeni list CG- opštinski propisi", broj 13/18).

Član 9

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 02-030/19-4060

Tuzi, 18.07.2019. godine Skupština opštine Tuzi

Predsjednik,

Fadil Kajoshaj